PROTOKOL FRA MØDET TIRSDAG EFTERMIDDAG DEN 19. MARTS 2019

(2020/C 334/03)

INDHOLD

14. Uopsætteligt punkt 2: Miljøkriminalitet 8

15. Den strategiske betydning og dimensionen af AVS-EU-partnerskabet 9

16. Gennemførelsen af den globale aftale om migration 9

17. Beretning om ungdomskonferencen 9

PROTOKOL FRA MØDET TIRSDAG EFTERMIDDAG DEN 19. MARTS 2019

Mødet åbnet kl. 15.02

FORMAND: Juan Fernando LOPEZ AGUILAR

Fungerende medformand

14. Uopsætteligt punkt 2: Miljøkriminalitet

AVS- og EU-medlemmerne fra hele det politiske spektrum understregede betydningen af, at der skrides meget hårdere ind over for miljøforbrydelser. Dette var nødvendigt for beskyttelsen af biodiversitet, økosystemer og modvirkning af klimaforandringer samt for at sikre indkomstmuligheder og sundhed. Det var også vigtigt i forhold til at bekæmpe andre former for organiseret kriminalitet, som ofte er forbundet med miljøkriminalitet. Medlemmerne understregede, at der er behov for en fælles definition af sådanne forbrydelser, hvad der for nuværende ikke findes.

Selv om der blev gjort opmærksom på, at der er behov for en klar sondring mellem ulovlige og lovlige aktiviteter, mente nogle medlemmer, at der er behov for en mere holistisk tilgang til miljøskadelige aktiviteter. De nævnte aktiviteter omfattede ulovligt fiskeri og dumpning af affald.

Maritim miljøkriminalitet blev særligt fremhævet. Repræsentanter for de berørte AVS-lande redegjorde for de negative indvirkninger, der var konstateret, og for allerede trufne såvel som påtænkte foranstaltninger.

Medlemmerne understregede behovet for støtte til AVS-landenes kapacitet til at bekæmpe miljøkriminalitet.

Flere medlemmer opfordrede til strengere sanktioner, og idéen om at udvide definitionen af forbrydelser mod menneskeheden til også at omfatte miljøforbrydelser blev bragt på bane.

Indlæg: Alpha OUSMANE (Burkina Faso), Stefan GEHROLD, Halifa Baboucar SALLAH (Gambia), Jo LEINEN, Ben Abdallah BANDA (Ghana), Catherine BEARDER, Federico ABAGA DUDO (Ækvatorialguinea), Maria HEUBUCH, Price CYPRIEN (Haiti), Moses CHEBOI (Kenya), Joachim ZELLER, Clifford ANDRE (Seychellerne), Louis Joseph MANSCOUR, Andre MISIEKABA (Surinam), Jacob L. OULANYAH (Uganda), Lucie MILEBOU-AUBUSSON (Gabon), Babiker MOHAMED TOM BAKHIT DAFAALLA (Sudan).

Kommissionen: Domenico Rosa

Clifford André (Seychellerne) og Julie Ward rundede drøftelsen af.

Ved debattens afslutning fremsatte Sir Louis H. STRAKER en bemærkning om situationen i de lande, der var blevet ramt af cyklonen Idai. Halifa Bababicar SALLAH tilsluttede sig dette indlæg. I forlængelse af disse indlæg besluttede medformændene at udsende en fælles pressemeddelelse om de tragiske virkninger af cyklonen.

Den strategiske betydning og dimensionen af AVS-EU-partnerskabet

15.

Udvalget om Politiske Spørgsmål

Medordførere: Sebastian Kopulande (Zambia) og David Martin (stedfortræder for Maria Arena)

Mange medlemmer var enige om, at det nuværende partnerskab ikke i tilstrækkelig grad havde indfriet forventningerne til det, og at rapporten bør blive en reference, der skal anvendes af forhandlerne til et fremtidigt mere styrket partnerskab. Sidstnævnte bør indeholde klare benchmarks, og den ultimative succes bør måles i forhold til fattigdomsbekæmpelse. AVS-EU-partnerskabet, der dækker over 50 % af FN's medlemsstater, bør tage fat på reelle globale spørgsmål såsom Agenda 2030, Parisaftalen om klimaforandringer, international skatteunddragelse og forsvar af den multilaterale regelbaserede globale orden. AVS-medlemmerne udtrykte bekymring over den fortsatte magtbalance mellem AVS-gruppen og EU og den mulige overgang til »regionalisering« af det fremtidige partnerskab.

Indlæg: Alpha OUSMANE (Burkina Faso), Michael GAHLER, Halifa Baboucar SALLAH (Gambia), Carlos ZORRINHO, Michel KAMANO (Guinea), Federico ABAGA DUDO (Ækvatorialguinea), Price CYPRIEN (Haiti), Maria HEUBUCH, Margaret KAMAR (Kenya), Ahamada SOUKOUNA (Mali), Clifford ANDRE (Seychellerne), Joachim ZELLER, Adjedoue WEIDOU (Tchad), Jacob L. OULANYAH (Uganda), Ben Abdallah BANDA (Ghana).

Kommissionen: Domenico Rosa

Medordførere: Sebastian Kopulande (Zambia) og David Martin rundede drøftelsen af.

AVS-generalsekretær: Patrick I. GOMES, Sir Louis H. STRAKER.

Gennemførelsen af den globale aftale om migration

16.

Debat med oplæg af Elspeth Guild, professor i jura ved Queen Mary College, University of London

Et meget stort flertal af AVS- og EU-medlemmerne fremhævede i høje toner fordelene ved den globale aftale om sikker, velordnet og regulær migration (GCM) og beklagede, at ikke alle EU-medlemsstater stemte for. Medlemmerne anerkendte kompleksiteten af kombinationen af national ret, internationale aftaler, menneskerettigheder og etik i en globaliseret verden med stigende ulighed og en ubalance i den demografiske vækst mellem kontinenter. Migrationspolitikker bør imidlertid være baseret på reelle fakta i stedet for følelser og falske nyheder (som kan udnyttes under valgkampe). De fleste medlemmer var også enige om, at der er behov for fælles ansvar for at tackle udfordringerne i forbindelse med migrationsfænomenet i en ånd af samarbejde og fælles interesse. God regeringsførelse, menneskerettigheder og udvikling går hånd i hånd, og industrialiseringen af Afrika vil være afgørende. Der ville kunne gøres mere for at stoppe menneskehandel, men samtidig bør EU øge mulighederne for lovlig migration.

Medlemmerne slog til lyd for, at GCM blev medtaget i den kommende AVS-EU-partnerskabsaftale.

Professor Elspeth Guild afsluttede drøftelsen med at henvise til tal fra Eurostat, der viser, at det store flertal af migranter, der kommer til EU, ikke kommer fra AVS-lande.

Indlæg: Michael GAHLER, Halifa Baboucar SALLAH (Gambia), Juan Fernando LÓPEZ AGUILAR, Michel KAMANO (Guinea), Nathalie GRIESBECK, CYPRIEN (Haiti), Moses CHEBOI (Kenya), Ahamada SOUKOUNA (Mali), Nicolas BAY, Pedro SILVA PEREIRA, Julie WARD, Carlos ZORRINHO, Adjedoue WEIDOU (Chad), Jacob L. OULANYAH (Uganda), Ben Abdallah BANDA (Ghana).

Kommissionen: Domenico Rosa

17. Beretning om ungdomskonferencen

To unge rumænske deltagere, Madalina Huzum og Tudor Drujescu, fik ordet af medformanden og af konferencens formænd André Clifford (Seychellerne) og Julie Ward til orientering om resultatet af denne begivenhed.

Konferencen havde været viet til unge europæeres protester mod klimaforandringer og disses potentielle indvirkninger på det kommende EU-valg, og konferencen havde tiltrukket et stort antal unge rumænere, der deltog i en udveksling af synspunkter med medlemmerne i en venlig og uformel atmosfære. Deltagerne udtrykte bekymring over planetens fremtid og bemærkede, at regeringernes tiltag mod den globale opvarmning stadig i vid udstrækning var utilstrækkelige. De påpegede også, at selv for tiltag, der allerede er implementeret, f.eks. genanvendelse, forekommer der ofte svagheder og mangler, f.eks. det lave niveau for genbrug af plastmaterialer. Endvidere understregede de, at unge ofte er involveret i gennemførelsen af små projekter, men at de slet ikke høres i forbindelse med udformningen af rammeprogrammer og strategisk planlægning mod klimaforandringer.

(Mødet hævet kl. 18.56)